ROJNAรายได้ฟื้นตัวปี’56
‘นวนคร’รับน้ำ-ไฟหาย10%ศรีไทยฯลดสต๊อก-ห่วงฝั่งธนฯ
27 ต.ค. 2554

‘นวนคร’รับน้ำ-ไฟหาย10%ศรีไทยฯลดสต๊อก-ห่วงฝั่งธนฯ
 “โรจนะ” คาดรายได้กลับสู่ภาวะปกติปี 2556 “นวนคร” ยอมรับค่าน้ำ-ไฟหาย 10%
น.ส.อมรา เจริญกิจวัฒนกุล กรรมการบริษัท สวนอุตสาหกรรมโรจนะ (ROJNA) เปิดเผยว่า บริษัทประเมินว่ารายได้จะกลับสู่ภาวะปกติปี 2556 ทั้งรายได้จากการขายที่ดินและค่าสาธารณูปโภค รวมทั้งรายได้จากค่าน้ำจะกลับคืนมา 50% ในปี 2555 เพราะโรงงานของลูกค้าบางส่วนจะกลับมาผลิตได้อีกครั้ง 
สำหรับผลกระทบต่อรายได้ปีนี้ยังประเมินลำบาก แต่ที่เห็นชัดเจนคือยอดขายที่ดินต่ำกว่าเป้าที่ตั้งไว้ที่ 400-500 ไร่ โดยล่าสุดขายที่ดินได้เพียง 300 ไร่ ขณะที่ช่วงไตรมาส 4 จะไม่มีรายได้จากค่าน้ำเข้ามาทั้งไตรมาส ซึ่งปกติสามารถขายน้ำได้เดือนละ 24-28 ล้านบาท
“หากน้ำเหนือไม่ไหลมาอีก เราจะเริ่มสูบน้ำออกสิ้นเดือนนี้ คาดว่าใช้เวลา 1 เดือนถึงแห้งสนิท และกลับมาให้บริการบางส่วนช่วงสิ้นเดือน ธ.ค. สำหรับโรงงานที่มีกระบวนการผลิตไม่ซับซ้อน จะกลับมาเดินเครื่องภายใน 3 เดือน” น.ส.อมรา กล่าว
นายนิพิฐ อรุณวงษ์ ณ อยุธยา กรรมการผู้จัดการ บริษัท นวนคร (NNCL) กล่าวว่า รายได้ปีนี้จะลดลงจากเป้าเล็กน้อย ส่วนรายได้สาธารณูปโภคน่าจะลดลงเหลือ 40% จากปกติอยู่ที่ 50% ของรายได้รวม หรือลดลง 10% ในช่วง 2-3 เดือน 
ทั้งนี้ บริษัทได้ร่วมมือกับบริษัท อิตาเลียนไทย ดีเวล๊อปเมนต์ (ITD) เร่งระบายน้ำออกจากนิคมฯ คาดว่าใช้เวลา 15-20 วันถึงแห้งสนิท จากนั้นใช้เวลาฟื้นฟูอีก 23 เดือน 
นายสนั่น อังอุบลกุล ประธานกรรมการ บริษัท ศรีไทยซุปเปอร์แวร์ (SITHAI) เปิดเผยว่า เตรียมรับมือน้ำท่วมโรงงานในนิคมอุตสาห กรรมบางปู โดยทำพนังกั้นน้ำสูง 1.5 เมตร แต่หากน้ำทะลักเข้ามาจะย้ายเครื่องจักรขึ้นที่สูง และย้ายแม่พิมพ์ไปเก็บที่ จ.นครราชสีมา รวมทั้งลดการสต๊อกวัตถุดิบเหลือ 3 วัน จากปกติที่สำรอง 10 วัน
“เรามีโรงงานที่บางปู 2 แห่ง กำลังผลิตประมาณ 10% และหากน้ำท่วมจริง คาดว่าใช้เวลา 1 เดือนก็กลับมาผลิตได้ แต่ห่วงโรงงานฝั่งธนบุรีมากกว่า หากต้องหยุดจะทำให้กำลังผลิตโรงงานโคราชหด 50% และกำลังผลิตรวมลดลง 20%” นายสนั่น กล่าว